กรณ์ถกผู้ว่าฯธปท.แก้ค่าบาท
"รมว.คลัง" เล็งหารือ ผู้ว่าธปท. รับมือบาทแข็ง ระหว่างประชุม World Bank คาดได้ข้อสรุปสัปดาห์หน้า ขณะที่ เงินบาทเปิดตลาดเช้านี้อยู่ที่ระดับ 29.90 แนวโน้มยังคงแข็งค่าต่อเนื่อง
7 ต.ค. 2553

"รมว.คลัง" เล็งหารือ ผู้ว่าธปท. รับมือบาทแข็ง ระหว่างประชุม World Bank คาดได้ข้อสรุปสัปดาห์หน้า ขณะที่ เงินบาทเปิดตลาดเช้านี้อยู่ที่ระดับ 29.90 แนวโน้มยังคงแข็งค่าต่อเนื่อง
นายกรณ์ จาติกวณิช รมว.คลัง ระบุในเฟซบุ๊คว่า จะหารือกับผู้ว่าการธนาคารแห่งประเทศไทยเกี่ยวกับการแข็งค่าของเงินบาทระหว่างเดินทางไปร่วมประชุมประจำปีของ World Bank ที่กรุง Washington คาดว่าจะได้ข้อสรุปหลังจากเดินทางกลับมาในสัปดาห์หน้า
"วันนี้ทะลุ 30 บาทแล้ว เงินบาทของทุกคนมีค่ามากขึ้น แต่ก็เป็นปัญหาสำหรับผู้ส่งออก แบงค์ชาติมีหน้าที่ดูแลค่าเงินก็จริง แต่กระทรวงการคลังก็ต้องช่วยผู้ส่งออกด้วย ก่อนมาสนามบินผมได้ซักซ้อมกับหน่วยงานที่เกี่ยวข้องแล้ว อาทิตย์หน้าผมกลับมาจะได้ข้อสรุปครับ" รมว.คลังระบุ 
ส่วนการประชุมประจำปีของ World Bank นั้น ขณะนี้ประเทศไทยร่วมมือกับ World Bank ในหลายๆเรื่องที่มีความสำคัญ อย่างเช่น การหาแนววิธีการประกันภัยธรรมชาติให้กับเกษตรกรไทย รวมไปถึงการพัฒนาระบบจัดซื้อจัดจ้างให้มีประสิทธิภาพมากขึ้นในการลดปัญหาทุจริตคอรัปชั่น
นักบริหารเงินธนาคารซีไอเอ็มบีไทย กล่าวว่า เงินบาทเปิดตลาดเช้านี้อยู่ที่ระดับ 29.90 บาท/ดอลลาร์ ปรับตัวแข็งค่าจากเย็นวานนี้ระดับ 29.93/95 บาท/ดอลลาร์ หลังจากนั้นก็ยังคงทยอยปรับตัวแข็งค่าอย่างต่อเนื่องลงมาอยู่ที่ระดับ 29.88/90 บาท เมื่อเวลา 08.27 น.โดยเงินบาทยังคงมีแนวโน้มปรับตัวแข็งค่าในทิศทางเดียวกับค่าเงินในภูมิภาค เนื่องจากได้รับปัจจัยหนุนจากเงินทุนต่างประเทศไหลเข้า
"ตอนนี้(08.27 น.) spot  อยู่ที่ 29.88/90(บาท/ดอลลาร์) แนวโน้มน่าจะยังคงแข็งค่าได้อีก" นักบริหารเงิน กล่าว
สำหรับความเคลื่อนไหวของค่าเงินสกุลหลักต่างประเทศ เงินเยนอยู่ที่ระดับ 82.96 เยน/ดอลลาร์ ปรับตัวแข็งค่าจากระดับ 83.02/05 เยน/ดอลลาร์ ส่วนเงินยูโรอยู่ที่ระดับ 1.3911 ดอลลาร์/ยูโร ปรับตัวแข็งค่าจากระดับ 1.3864/3869 ดอลลาร์/ยูโร 
นักบริหารเงิน คาดว่า กรอบการเคลื่อนไหวของเงินบาทวันนี้จะอยู่ในกรอบระหว่าง 29.80-29.95 บาท/ดอลลาร์